google/wiki40b huggingface dataset:
Kolbjørn Stenødegård

UFO-forskning

Stenødegård var også grunnleggeren av norsk ufologi og etablerte Trondheim UFO-Forening i 1968, senere Norsk UFO Center (NUFOC), og senere Norsk Institutt for Vitenskapelig Forskning og Opplysning (NIVFO) (1980–95). Han var forfatter av en rekke artikler om pseudovitenskap, ufologi, astrologi og øvrige påstander om det paranormale og medredaktør av NIVFO-bulletin.
De første årene var Stenødegård opptatt av å registrere norske ufo-observasjoner som hadde fått store presseoppslag særlig på 1950- og 60-tallet. Hans fremste oppgave var å systematisere den norske registreringen og bygget derfor opp en landsomfattende organisasjonsstruktur av feltforskere. Som leder av NUFOC førte han en omfattende korrespondanse også med tilsvarende organisasjoner over hele verden, men særlig i Skandinavia og Amerikas forente stater.

Skeptiker

I 1980-81 oppstod det et brudd mellom Stenødegård og majoriteten av NUFOCs medlemmer. NUFOC fortsatte under navnet UFO-Norge, og Kolbjørn Stenødegård opprettet sammen med Gunnar Bertelsen Norsk Institutt for Vitenskapelig Forskning og Opplysning som snart ble en norsk søsterorganisasjon til den amerikanske skeptikerorganisasjonen Committee for the Scientific Investigation of Claims of the Paranormal (CSICOP). Blant Stenødegårds samarbeidspartnere var blant annet Human-Etisk Forbund, Skepsis samt universitetsmiljøer. I tillegg til ufoproblematikken gikk Stenødegård til sterke angrep på ukritisk markedsføring av bl.a. helseprodukter, homeopati, scientologi, astrologi og healing. Et av høydepunktene var da NIVFO på slutten av 1980-tallet inviterte den amerikanske skeptikeren James Randi til å holde en forelesning ved NTH i Trondheim. Forelesningen som bidro til å løfte frem NIVFOs kampsaker var en stor suksess og ble karakterisert som et av årets høydepunkter ved høgskolen.
De siste årene var Kolbjørn Stenødegård alvorlig syk. Han var ugift og hadde ingen barn.
Jorden rundt på 80 dager (film)

Handling

London 1872: Den britiske rikmannen Phileas Fogg (David Niven) inngår et dristig veddemål med sine kolleger i en gentlemansklubb i London. Fogg mener det er fullt mulig, med datidens fremkomstmidler, å reise Jorda rundt på 80 dager, noe som blir møtt med protester av de andre. Det ender med at Fogg vedder omtrent alt han eier og setter av gårde, sammen med sin nyansatte tjener Passepartout, for å bevise sin påstand. Akkurat i det tidsrommet som Fogg forlater London, blir "Bank of England" ranet, og en detektiv sendes etter følget da de plutselig får status som mistenkte. Ferden går over land, vann og i lufta, og de er innom mange forskjellige land og kontinenter der de støter på utfordringer i fleng. Fogg og Passepartout gir aldri opp, og vandrer ufortrødent videre med friskt mot. Sammen er de fast besluttet på å vinne veddemålet, men det blir tidlig klart at det kommer til å holde hardt å rekke fristen som er satt. Hjemme i London sitter alle og venter på stadige nyheter om Foggs ville ferd rundt jordkloden i stadig kamp mot tiden.

Priser

Filmen ble belønnet med fem Oscar (beste film, beste foto, beste manus, beste klipp og beste musikk), to Golden Globe (beste dramafilm og beste skuespiller) og en pris fra Writers Guild of America. Den ble også belønnet med prisen for beste film av National Board of Review, samt beste film og beste manus av New York Film Critics Circle Awards.
Hispar Muztagh

Hispar Muztagh er en subkjede i fjellkjeden Karakorum. Den ligger i Gojal-regionen i den nordøstlige delen av Pakistan. Det er den nest høyeste fjellkjeden i Karakorum, etter Baltoro Muztagh. De høyeste fjellene i Hispar Muztagh er Distaghil Sar (7885 moh.) og Khunyang Chhish (7852 moh.).
Siemens SXG75

Siemens SXG 75 er en mobiltelefon utviklet av elektronikk-selskapet Siemens. Dette var den aller siste mobilen Siemens Mobile produserte før sammenslåingen med taiwanske Benq i 2005. SXG 75 ble allerede før den kom ut Siemens sitt nye flaggskip på mobilfronten. Man kan få den i svart/metallic farge, eller en ren hvit farge.
Sabbatino de Ursis

Liv og virke

Sabattino de Ursis ble utdannet innen astronomi og sendt av sin orden til Kina i 1606. Først kom han til Macao.  Der fikk han sin avsluttende forberedelse på sitt virke i Kina ved jesuittenes universitetskollegium São Paulo.
Han ble i 1611, bare noen måneder etter Riccis død (1610), satt til å videreføre arbeidet i det kinesiske keiserlige stjerneobservatorium i Beijing om å utarbeide en mer nøyaktig kalender. Dette var blitt et presserende behov for keiseren, for han hadde like før gått ut med en forutsigelse av en solformørkelse som var én time feil. Det keiserlige astronomibyrå som var satt til å assistere keiseren i hans embedsplikt om å merke sol- og måneformørkelser var altså ikke sakkyndig nok.
Den keiserlige beslutning av 1611 som overdro ansvaret for det keiserlige stjerneobservatorium og ledelsen av det keiserlige astronomibyrå til jesuittene, bød dem også å oversette europeiske verker om astronomi til kinesisk. 
I 1612 oversatte han og den fremstående kinesiske katolske vitenskapsmann Xu Guangqi en oversettelse av det vestlige verket «Vestlige irrigasjonsmetoder» (kinesisk: Taixi Shuifa). Det er imidlertid ingen indikasjoner på at de vanningsmetoder som ble beskrevet der ble tatt i bruk før lenge etter, i den siste del av Qing-tiden.
Intriger fra de forbigåtte kinesiske astronomer forstyrret imidlertid hans astronomiske arbeide i Beijing, og de Ursis og hans assistent pater Diego de Pantoja måtte trekke seg tilbake til Macao i 1617, der de begge skulle forbli og ende sine dager. 
Under den kinesiske ritestridens tidligere stadier utgav han i 1618 en studie ved navn De Vera Cognitione Dei Apud Litteratos Sinenses, og foreslo der at tre uttrykk som var blitt innarbeidet i den katolske kinamisjon på Riccis tid som passende oversettelser av det kristne gudsbegrep, Tian, Shangdi og Tianzhu skulle oppgis helt og holdent. Han mente at man skulle gå over til translitterasjon av «Deus» og latinske uttrykk i stedet. Dette standpunktet ble nøye gransket i jesuittenes hovedkvarter i Roma, men vant ikke frem.
Xeniades

Utseende

Middelsstore (vingespenn 40-50 millimeter), brune smygere, større enn de fleste andre Hesperiini. Vingene er mørkbrune med litt silkeaktig glans, oftest noe lysere (rødbrune) ved roten, med hvite flekker som på undersiden av bakvingen danner et hvitt tverrbånd.

Levevis

Larvene lever på gress og halvgress.

Utbredelse

Slekten er utbredt i Sør- og Mellom-Amerika, fra Panama og Trinidad i nord til det sørlige Brasil i sør.
Et kongerike for en lama

Filmens handling

Den handler om den unge og arrogante inka-keiseren Kuzco, den godhjertede bonden Pacha og den maktsjuke rådgiveren Yzma og deres opplevelser i keiserplasset og den peruanske jungelen.
Guvernementet Tomsk

Guvernementet Tomsk (russisk: омская губерния) var et russisk guvernement i vestre Sibir i perioden 1804–1925.
Det var omgitt av guvernementet Tobolsk i vest og nordvest, guvernementet Jenisejsk i nordøst og øst, Mongolia i sørøst og Semipalatinsk i sørvest. Guvernementet var inndelt i syv distrikt: Barnaulsk, Bijsk, Zmeinogorsk, Kainsk, Kuznetsk, Mariinsk og Tomsk.
Størigarden

Størigarden (også skrevet Støregarden og Storødegarden) er den største setervolden i Løten kommune i Hedmark fylke i Norge. Den ligger på 640 meter over havet, på vestsida av den skogkledte Øksndalen lengst nord i kommunen, mellom fjellene Nordhue i øst og Målifjellet i vest.
Setervolden har vært i drift i hvert fall siden 1600-tallet, og er fortsatt i bruk til både kyr, hester, geiter og sauer. Det er imidlertid ingen fast seterdrift på setervolden lenger, men på sommeren kan du oppleve at geit og kuer melkes daglig. Det er også mulig å avtale kjøp av gårdsprodukter direkte med eierne som selv melker dyrene morgen og kveld.
Residens

Dagens betydning

En ambassadørs representative bolig blir i dag ofte kalt en residens. Begrepet blir nå også brukt i forbindelse med luksuriøse bosteder for personer med høye krav. Eksempelvis er en seniorresidens et hotellignende boligkompleks med høyeste komfort for (velstående) pensjonister (en eufemisme for eldrebolig). En strandresidens eller jaktresidens er et luksushotell eller et eksklusivt ferieboliganlegg med direkte tilgang til en strand eller jaktområder. En fyrstes sommersete blir ofte kalt sommerresidens.

Residensby

En residensby er betegnelsen på stedet hvor en aristokratisk hersker hadde sitt sete. I middelalderens og nyere tids klassiske residensbyer var ofte det geistige og økonomiske potensialet til herskerens område konsentrert. Fremfor alt er de tidligere residensbyenes arkitektur preget av deres funksjon som herskerens representative bosted.
Et klassisk eksempel på en residensby er München, som var setet til Wittelsbachene, og som utviklet seg til å bli Bayerns sentrum, og som følge av dette også sentrum for politikk, næringsliv og kultur i Bayern. I dag blir bygninger fra tiden som residensby ofte benyttet til offentlige formål.
Ran (navn)

Etymologi

Kvinnenavnet Ran (japansk: 蘭) betyr «orkide» på japansk og «dronning» på hindi.
Mannsnavnet Ran (hebraisk: רַן ,רָן) betyr «(han) sang», det er en form av verbet laron (hebraisk: לָרֹן), «å synge». Ran er også en engelsk kortform av navn som Randal, Randolph, og lignende.

Kjente personer med navnet

Personene i listene er ordnet kronologisk etter fødselsår.
Pantonyssus

Utseende

Middelsstore, slanke, blanke, gulbrune til mørkbrune trebukker, dekkvingenes spiss vanligvis mørk. Antennene er tynne og noe lengre enn kroppen. Pronotum er sylindrisk til tønneformet, betydelig lengre enn bredt. Dekkvingene er noe avsmalnende bakover men en lang, tynn tann i spissen, beina slanke.

Levevis

Larvene lever i død ved, mest av løvtrær.

Utbredelse

Slekten er utbredt i den Neotropiske økosonen fra Costa Rica og sørover.
The Homecoming (a Return to Family Values)

The Homecoming (a Return to Family Values) er en musikk-EP med Son of Light, utgitt i 2002.
Volvo C70

Volvo C70 er en 2-dørs sportslig familiebil med fire seter fra svenske Volvo, laget i hele 155 000 eksemplarer.
Serie 1 kom som coupe  (1997–2002, 27 000 eks.) og som cabriolet med tøytak (1997–2004, 45 000 eks.). Den var tegnet av Volvo's senere designsjef, briten Peter Horbury (født 1950) og utviklet mekanisk sett i samarbeid med britiske Tom Wilkinshaw Racing (TWR) fra Kidlington som drev Formel 1 til 2002.  C70 ble bygget i Uddevalla på understell fra Volvo V70.
Serie 2 (2006–2013, 84 000 eks.) kom som  cabriolet med 3-delt metalltak som ble brettet ned i bagasjerommet. Den var tegnet av amerikaneren John Kinsey, forberedt hos Pininfarina i Torino, og bygget i italienske Pininfarina sin nye fabrikk i Uddevalla, deres første utenfor Italia, på samme understell som Volvo V50.  I 2010 ble utseendet endret noe. Fabrikken i Uddevalla ble nedlagt samtidig med C70 i 2013.
Pseudosaprosites

Utbredelse

Slekten er utbredt i det nordøstlige Afrika (Etiopia og Eritrea).
Daimio tethys

Utseende

En middelsstor (vingespenn ca. 40 millimeter), brun smu\yger med hvite flekker på forvingene.

Levevis

Larvene lever på planter i slekten Dioscorea (yams), men kan også leve på eik.

Utbredelse

Arten er utbredt i Øst-Asia: Primorskij kraj, Kina, Korea og Japan.
Devon Aoki

Tidlig liv

Aoki ble født i New York City. Hennes japanske far er Rocky Aoki, en tidligere olympisk bryter og eier av restaurantkjeden Benihana. Hennes mor, Pamela Hilburger, er smykkedesigner. Hennes bror, Steve Aoki, er DJ i Los Angeles og eier av plateselskapet Dim Mak.
Devon Aoki ble oppdaget i New York på en Rancid-konsert hun hadde sneket seg inn på. Hun begynte som modell i en alder av 13 år.

Karrière

Hun har opptrådt i filmene 2 Fast 2 Furious, D.E.B.S. og Sin City, i tillegg har hun vært avbildet i en mengde blader. Hun har vært modell for motehusene Lancôme, Chanel og Versace. 
Tidlig i sin karrière hadde Aoki en cameoopptreden i Duran Durans musikkvideo «Electric Barbarella», og senere en cameoopptreden i Ludacris' musikkvideo «Act a Fool», en sang som var med på lydsporet til filmen 2 Fast 2 Furious.
Landhockey under Panamerikanske leker 1983

Landhockey under Panamerikanske leker 1983. Landhockey var en av flere sporter i de niende Panamerikanske leker som ble arrangert i Caracas i Venezuela fra 14. til 29. august 1983. Det var kun en turnering for menn, ni lag deltok. Canada vant finalen med 3-1 over Argentina.
Madison County (Iowa)

Navn

Fylket er oppkalt etter president James Madison.
Tenness

Egenskaper

Det vites ingenting sikkert om egenskapene til tenness, men noen gjetninger basert på dets plass i periodesystemet antyder at det kan være et radioaktivt fast stoff med en mørk metallisk farge.

Isotoper

Det er antatt at tenness ikke har noen stabile isotoper. Teoretiske modeller av 2 isotoper, ²⁹¹Ts og ²⁹²Ts er konstruert, og antyder halveringstider på henholdsvis 10 ms og 50 ms.
CAS-nummer: 87658-56-8
Jean-Étienne Guettard

Oppvekst

Som barn tilegnet han seg kunnskap om planter fra sin bestefar som var en apoteker og senere fikk doktorgrad i medisin.
Mens han studerte botanikk flere steder i Frankrike og i andre land begynte han å legge merke til sammenhengen mellom planter og jord. På denne måten fikk han interessen for mineraler og bergarter.
TT Circuit Assen

TT Circuit Assen er en nederlandsk racerbane som ligger i Assen. Racerbanen brukes primært for roadracing, men også for biler. Den første banen ble bygd i 1925, og ble benyttet frem til 1955 da en ny rullebane ble bygd. Den ble renovert i 2006.
Iguanodon

Brikkene faller på plass

Den belgiske gruvearbeideren Jules Creteur, som fant de merkelige klumpene i gruven i Bernissart, tok dem med seg opp til overflaten og undersøkte dem. Han fant ut at det var biter av forstenet ben. Creteur hadde gravd seg gjennom bergartene i den forhistoriske fjellskjeden og funnet gropen med Iguanodon-gravplassen som var fylt med sedimenter fra Krittperioden. Arbeidet i gruven ble stoppet. En gruppe fra Det naturhistoriske museum i Brussel ble tilkalt, og eksperter begynte å grave ut skjelettene. På tre år ble 39 Iguanodon-skjeletter fraktet opp til overflaten. Disse var for det meste komplette, i motsetning til de tidligere funnene som var gjort i England. 
Den forskeren som er mest kjent for arbeidet som ble gjort i Bernissart, er Louis Dollo fra Det naturhistoriske museet i Brussel. I 1882 begynte han å studere og rekonstruere  skjelettene. I en bygning som en gang hadde vert et kapell, monterte han og medarbeiderne elleve av de mest komplette skjelettene i mest mulig naturlige stillinger, en jobb som tok ca. 30 år. Dollo trodde at Iguanodon gikk rundt på bakbena, til forskjell fra dagens iguana-øgle. Han fant ut at at det var Iguanodon-øgler i to forskjellige størrelser. Han trodde det kunne være to forskjellige arter, eller at det dreide seg om  hanner og hunner av en og samme art. Nå tror vi at den første forklaringen er riktig: Det er flere forskjellige Iguanodon-arter. 
I 1960 ble det funnet fotspor av noe man trodde var Iguanodon på Svalbard. Man har i senere tid funnet ut at dette er en ennå ukjent slektning av arten.
Kanekoa

Utseende

Middelsstore, avlange, brunlige trebukker. Antennene er tynne og kortere enn kroppen. Pronotum er klokkeformet, betydelig smalere enn de nesten jevnbrede dekkvingene, beina er middels lange og slanke.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Artene er utbredt i Kina og Japan.
Tour de France 1968

Gjennomføringen av rittet

Rittet ble vunnet av nederlenderen Jan Janssen, som ble den første rytteren fra Nederland til å vinne Touren. Han vant med en margin på 38 sekunder til Herman Van Springel på andreplass, og med drøye tre minutter til Ferdinand Bracke som endte på tredjeplass. Rittet ble avgjort på den siste tempoen (siste etappe) der Jan Janssen tok over ledertrøya fra Herman Van Springel. Franco Bitossi fra Italia vant både poengtrøya og kombinasjontrøya. Klatretrøya ble vunnet av spanjolen Aurelio González, og hans lag, Spania, vant i tillegg lagkonkurransen.
Texas-blues

Texas-blues er en form for country blues som utviklet seg utover på 1920-tallet i de fattige afroamerikanske miljøene i de texanske storbyene Dallas, San Antonio og Houston. 
Texas-blues skiller seg fra andre typer blues, som Chicago-blues gjennom instrumentbruk og sound, særlig den tunge bruken av gitarer. Musikere som Stevie Ray Vaughan har bidratt gjennom ulik gitarbruk og forskjellige elementer fra blues og jazz. Texas-blues bruker også gitarsolo som overganger innen sangene.
Opprinnelige var musikken basert på  akustiske gitarer, melodiøse sanger, og en svingende spillemåte. Kjente utøvere på denne tiden var Blind Lemon Jefferson, Leadbelly, Lightnin' Hopkins og T-Bone Walker. Mot slutten av 1940-årene utviklet stilen seg videre, særlig gjennom introduksjonen av elektriske gitarer og mer jazzaktige gitarsoloer.
Særlig utover 1970-tallet fikk stilen flere elementer fra rock, gjennom blant andre ZZ Top.
Venda (folkegruppe)

Venda er en folkegruppe fra Limpopoprovinsen i Sør-Afrika, som skiller seg ut fra kulturene Sotho og Nguni. Folkegruppen har en fascinerende tradisjon og historie som er gjenfortalt gjennom legender og sagn. Venda-folket er geografisk tilknyttet området mellom Soutpansberg og Limpopo-elven, og dette området er blant de mest varierte i verden når det gjelder natur og geologi, pluss at det har en rik arkeologisk og kulturell historie.

Historie

Dagens Venda-folk kan i hovedsak deles inn i to store grupper, nemlig den vestlige gruppen (hovedsakelig av Singo-opphav og avstamning fra tilhengerne av Mphephu, Sinthumule og Kutama) og den østlige gruppen (avstamning av tilhengerne av Lwamande, Rambuda, Tshivhase og Mhapuli). De opprinnelige folkegruppene som idag utgjør Venda-folket er BaLea, Ngona, Mbedzi, Lembethu, Ndau og Thwamamba. De to sistnevnte grupper er sannsynligvis av Karanga-opphav, mens Ngona, Mbedzi en Lembethu muligens er avstamninger av Sotho-befolkningen som opprinnelig bodde i området.
BaLea er også kjent som Vha ha Musina, og er knyttet til utvinning av jern og kobber på Phalaborwa og Messina (Musina betyr "kobber"). Deres første bosettinger etter migreringen til Limpopo-provinsen, var i Nzhelele-dalen hvor ruinene av landsbyen Dzata fortsatt er synlige. Deres legendariske høvding, Thoho-ya-Ndou (Elefanthøvdingen), hersket om dette store området.

I dag

Dagens Venda-folk snakker et språk som er en sammensmelting av Sotho og Karanga. De har opprettholdt mange av sine gamle tradisjoner, og det er et klart skille mellom kongelige og vanlige borgere. De har en dyptgående religiøs kultur, og mange av tradisjonene herfra er av spirituell karakter og som uttrykkes gjennom seremonier med dans, treskjæringer og dekorert keramikk. Rituelle gjenstander som totempeler og trommer, samt en hellig skog minner om en kultur som er like levende som den har vært gjennom århundrer.
Sangker

Sangker (også kalt Stung Sangké) er en elv vest i Kambodsja. Fra kilden i Krâvanhfjellene i Pursatprovinsen renner den nordøstover gjennom hele Battambangprovinsen før den munner ut i innsjøen Tonle Sap.
Før den nylige oppgraderingen av veinettet i Kambodsja ble elven brukt som transportåre mellom byene Battambang og Phnom Penh.
Patterson (Arkansas)

Geografi

Patterson ligger på koordinatene 35°15′28″N 91°14′03″V.
I henhold til United States Census Bureau har byen et totalt areale på 2,8 km² (1,1 mi²), alt land.
Wales' regjering

Wales' regjering (engelsk: Welsh Government, walisisk: Llywodraeth Cymru) er den utøvende myndigheten etablert ved devolusjon i Wales. Gjennom parlamentarisme utgår regjeringen av Nasjonalforsamlingen for Wales. Regjeringen ble etablert i 1999 etter en folkeavstemning i 1997.
Wales' førsteminister er leder for Wales' regjering. Partilederen for det største partiet i Nasjonalforsamlingen er vanligvis førsteminister. Førsteministeren utpeker øvrige ministere og regjeringsmedlemmer med Nasjonalforsamlingens godkjennelse.
Under det politiske nivået har regjeringen et nøytralt embedsverk med omkring 5 000 tjenestemenn.
Universitetet i Kabul

Navn

Det er noe diskusjon om navnet på universitetet. Universitetet er offisielt kjent med det pashtunske navnet Da Kābul Pohantūn (دکابل پوهنتون). Nylig har det vært foreslått å bruke tre forskjellige offisielle navn på pashto, persisk (دانشگاه کابل - Dāneshgāh-e Kābul) og engelsk (University of Kabul); mest av alt fordi persisktalende studenter føler seg diskriminert av det statlige forbudet av det persiske ordet for universitet. Dette førte til et sammenstøt mellom studenter og politiet i november 2008, siden de fleste persisktalende studenter krevde å fjerne forbudet mot persiske ord.
Tidligere hadde ministeren for kultur, informasjon, turisme og ungdomssaker, Karim Khoram, offisielt forbudt bruken av persiske uttrykk i statlige institusjoner og i statskontrollert media, og en ung journalist som jobbet for en statlig avis ble bøtelagt for bruk av det persiske ordet for universitet i en rapport. (Et lignende sammenstøt fant sted et par uker tidligere i den hovedsakelig persisktalende byen Mazar-e Sharif nord i Afghanistan. Som et resultat av dette ble universitetets offisielle navn endret fra pashto (Pohantūn-e Balkh) til persisk (Dāneshgāh-e Balkh).)

Historie

Universitetet i Kabul ble etablert i 1931 under styret til Mohammed Nadir Shah og daværende statsminister Mohammad Hashim Khan, og åpnet sine dører ett år senere for studenter fra hele landet. Etter å ha dratt nytte av samarbeid med regjeringene i Frankrike, Tyskland, Russland og USA ble universitetet en av de ledende institusjonene av sitt slag i Asia, og det intellektuelle hjertet av landet. 
I 1960-årene var campusen fylt med studenter som tatt utdanning i utlandet, og påvirket den nye generasjonen med sine tanker om temaer som kommunisme, feminisme og kapitalisme. Blant de mer kjente studentene som ble påvirket i denne perioden var Ahmed Shah Massoud, Gulbuddin Hekmatyar, dr. Faiz Ahmad, og Saydal Sokhandan. 
Mange forskjellige politiske grupperinger ble også påvirket av universitetet, som for eksempel Khaliqi, Parcham, Sholay, Ikhwani etc.

Gjenoppbygging

Det er anslått at det trengs 64 millioner amerikanske dollar for å gjenoppbygge universitetet til et grunnleggende nivå igjen. I januar 2004 hadde campusen bare 24 datamaskiner og et stetoskop. Som en del av dets gjenoppbyggingsprogram har Kabul University inngått partnerskap med fire utenlandske universiteter, blant annet Purdue University og University of Arizona. I 2007 donerte Iran 800 000 amerikanske dollar til odontologi-fakultetet ved Kabul University. Iran har også gitt 25 000 bøker til universitetet. I dag er hovedbiblioteket i universitetet det best utstyrte biblioteket i Afghanistan. Biblioteket er utstyrt med mange datamaskiner, bøker og magasiner som i hovedsak er gitt av Iran.
Eckmannsbakken

Eckmannsbakken er liten tverrgate som går fra Øvre Strandgate til Haugvaldstads gate i Gamle Stavanger, Eiganes og Våland bydel. Gatenavnet ble vedtatt i 1927. Det er usikkert hvem gaten er oppkalt etter av tre borgere med navnet Eckmann som har bodd i Stavanger. Det kan være bøkker Jesper Hans Jakob Eckmann (1801–1877) født i Glückstadt, eller hans sønn skipskapteinen Carsten Eckmann (1836–1920) som fikk bygget Øvre Strandgate 60 i 1869 (som ligger rett ved Eckmannsbakken), eller murermester Johan Henrich H. Eckmann (født  1811, i Glückstadt) som har gitt navn til Eckmannsbakken i Stavanger.